REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/198-14

21. jul 2014. godine

B e o g r a d

ZAPISNIK

ŠESTE SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 18. JULA 2014. GODINE

Sednica je počela u 12,00 časova.

Sednicom je predsedavala mr Aleksandra Jerkov, predsednica Odbora.

Sednici su prisustvovali članovi Odbora: Milan Knežević, Mileta Poskurica, Marko Atlagić, Irena Aleksić, Ljubiša Stojmirović, Nebojša Petrović, Vladimir Orlić, Nevenka Milošević, Anamarija Viček, Jelisaveta Veljković, Ninoslav Stojadinović, Milena Bićanin, Olena Papuga i Riza Halimi.

Sednici Odbora su prisustvovali zamenici članova Odbora: Ljibuška Lakatoš i Zoran Jozić.

Sednici Odbora nisu prisustvovali sledeći članovi Odbora: Žarko Obradović i Dijana Vukomanović, niti njen zamenik.

Sednici Odbora su prisustvovali iz Ministarstva prosvete, nauke i tehnološkog razvoja: Srđan Verbić, ministar, Aleksandar Belić, državni sekretar, Zoran Mašić, državni sekretar, Snežana Marković, državni sekretar, Viktor Nedović, pomoćnik ministra i Dragica Gavrilović iz Odseka za odnose s javnošću.

Na predlog predsednice Odbora, većinom glasova usvojen je sledeći dnevni red:

D n e v n i r e d

1. Informacija o radu Ministarstva prosvete, nauke i tehnološkog razvoja;

2. Razmatranje Predloga zakona o potvrđivanju Sporazuma između Vlade Republike Srbije i Evropske unije o učšću Republike Srbije u programu Evropske unije Horizont 2020-Okvirnom programu za istraživanje i inovacije (2014-2020);

3.Donošenje odluke o organizovanju javnog slušanja na temu: „Razmatranje Nacrta zakona o izmenama i dopunama Zakona o visokom obrazovanju“ .

Pre prelaska na dnevni red, usvojen je zapisnik pete sednice Odbora.

Prva tačka dnevnog reda – **Informacija o radu Ministarstva prosvete, nauke i tehnološkog razvoja**

U okviru prve tačke dnevnog reda Srđan Verbić, ministar prosvete, nauke i tehnološkog razvoja, upoznao je članove Odbora o aktivnostima ministarstva u periodu od početka rada Vlade do danas. Rekao je da rad Ministarstva, u delu koji se odnosi na obrazovanje, počiva na dva osnova: Strategiji razvoja obrazovanja u Srbiji do 2020. godine i Akcionom planu za sprovođenje Strategije. Realizacija Strategije razvoja obrazovanja zavisi u dobroj meri od finansijskih sredstava kojima Ministarstvo raspolaže, a zbog nedostatka tih sredstava, Ministarstvo danas radi na reviziji Akcionog plana za sprovođenje Strategije, koji će biti završen u septembru mesecu o.g. i u kom će biti prikazano šta će sve moći da se realizuje u narednih godinu dana. Kako je rekao, drugi deo rada Ministarstva čini nauka i tehnološki razvoj koji opet ima svoju Strategiju razvoja, čiji rok polako ističe. S obzirom na to, u narednih nekoliko meseci će se započeti sa izradom nove Strategije naučnoistraživačke delatnosti i Akcionog plana za njeno sprovođenje. U ministarstvu postoji jasno opredeljenje da se odluke o daljem radu donose na osnovu empirijskih rezultata tj. detaljnih analiza i istraživanja trenutnog stanja koje mogu da daju jasne smernice za rad Ministarstva. Kao primer ministar je naveo analizu UNICEF-a o tome u kojim oblastima bi bilo celishodno uložiti sredstva kako bi se unapredio sistem obrazovanja i OECD-a na temu jačanja integriteta i borbi protiv korupcije u visokom obrazovanju. Na osnovu navedenih analiza i istraživanja, Ministarstvo je došlo do seta indikatora koji govore koliko je obrazovni sistem spreman za reformu. S tim u vezi, možda bi bilo celishodnije ići samo na sektorsku, a ne sveobuhvatnu reformu jer je ovu prvu realno sprovesti, a drugu ne, bar ne u kratkom roku.

Ministar je informisao članove Odbora i o trenutnim aktivnostima, ističući da se u septembru mesecu planira završetak rada na izradi Nacrta Zakona o izmenama Zakona o snovama sistema obrazovanja i vaspitanja i novog Zakona o udžbenicima. Kada je u pitanju Nacrt Zakona o udžbenicima bilo bi dobro organizovati Javno slušanje u cilju unapređenja teksta Nacrta.

Aleksandar Belić, državni sekretar u ministarstvu prosvete, nauke i tehnološkog razvoja, najavio je članovima Odbora za jesen početak procesa širokih konsultacija u vezi sa izradom nove Strategije razvoja naučnoistraživačke delatnosti i Akcionog plana za njeno sprovođenje. Potrebno je, kako je rekao, da Strategija bude zasnovana na realnim osnovama kako bi bila sprovodiva u praksi. Istakao je da je funkcija naučnog istraživanja u našoj zemlji na visokom nivou dok s druge strane funkcija inovacione delatnosti nije u dovoljnoj meri razvijena te postoji nesrazmera između ove dve funkcije. Mogućnost za unapređenje stanja u ovoj oblasti moglo bi da se postigne potpisivanjem Okvirnog sporazuma tj. uspostavljanjem optimalnog pravnog okvira kroz donošenje novog Zakona o inovativnoj delatnosti (kraj 2014. godine) i Zakona o naučnoistraživačkoj delatnosti (proleće 2015. godine).

Akademik Ninoslav Stojadinović je u svom izlaganju rekao da je Informaciju o radu ministarstva očekivao shodno ekspozeu predsednika Vlade, u delu koji se odnosi na oblast obrazovanja. Prema njegovom mišljenju, s obzirom da su se u zemlji u proteklom periodu (kada je u pitanju obrazovanje) dešavale dramatične stvari, bilo bi dobro da su članovi Odbora precizno čuli šta je Ministarstvo radilo u prethodna dva meseca i šta se planira u narednih par meseci. Kritikovao je nedostatak saradnje dva resora u okviru ministarstva i naveo da je pozitivno to što se ove godine mala matura uspešno realizovala kao i najavu izrade novih Nacrta Zakona iz oblasti obrazovanja i nauke. Takođe je potrebno da se u budućem periodu napravi jasna distinkcija između državnih i privatnih fakulteta i uvedu precizni kriterijumi za izradu magistarskog i doktorskog rada kao i izbor u naučna zvanja, istakao je na kraju Ninoslav Stojadinović.

Srđan Verbić je, odgovarajući na primedbe, naveo da će u Izveštaju o prvih 100 dana rada Vlade biti detaljno prezentirano šta je za to vreme urađeno u okviru rada Ministarstva.

Marko Atlagić je u okviru svog izlaganja rekao da nije potrebno raditi na reformi obrazovanja, nego na njegovoj transformaciji u smislu celokupne reforme društva. Ovo, pre svega, zato što je sistem obrazovanja i vaspitanja godinama urušavan. Dalje je izneo niz problema koji postoje u ovoj oblasti: neophodnost reforme nastavnih programa; unapređenje uloge Zavoda za unapređenje vaspitanja i obrazovanja; jačanje kadrova u stručnoj službi ministarstva i drugih obrazovnih institucija; donošenje novih zakona, a ne izmena i dopuna postojećih; velika autonomija profesora; rad profesora uporedo na više fakulteta. U vezi s iznetim, rekao je da se nada da će i Odbor u budućem periodu raditi na unapređenju stanja u sistemu obrazovanja i vaspitanja.

Nevenka Milošević, je izrazila zadovoljstvo što se održava sednica Odbora uz prisustvo ministra sa saradnicima. Kako je rekla, kada je u pitanju predškolsko obrazovanje, neophodno je kod dece negovati nov pristup. Kao jedan od problema navela je rešenja iz važećeg Zakona o udžbenicima i drugim nastavnim sredstvima, koja uzrokuju niz poteškoća u vezi sa štampanjem, prodajom i kupovinom udžbenika. Iznela je predlog da se civilna zaštita uvede u škole kao izborni predmet i pitala da li se planira reforma srednjeg stručnog obrazovanja.

Srđan Verbić, ministar prosvete, nauke i tehnološkog razvoja, se zahvalio na konstruktivnim kritikama i naveo da je želja ministarstva da se svi nabrojani problemi u narednom periodu reše. Što se tiče reforme srednjeg stručnog obrazovanja, Ministarstvo će se u narednom periodu posvetiti i pitanjima koja su od značaja za tu oblast.

Olena Papuga je naglasila da u šifrarniku zanimanja i spisku Nacionalne službe za zapošljavanje ne postoje određena zanimanja za koja se studenti školuju i da oni zbog toga nakon završetka školovanja ne mogu da se zaposle. Takođe je rekla da se Ministarstvo prosvete, nauke i tehnološkog razvoja, ne bavi u dovoljnoj meri obrazovanjem nacionalnih manjina i da se ono prema njenom mišljenju nalazi u krizi. Zamolila je da se ovi problemi reše.

Ministar Srđan Verbić, odgovorio je da je problem sa šifrarnikom zanimanja uočen od strane Ministarstva i da postoji volja da se on reši. Što se tiče obrazovanja na jeziku nacionalnih manjina, neophodna je dobra organizacija i on veruje da će situacija biti bolja.

Vladimir Orlić, je u svom izlaganju izneo problem dugoročnog finansiranja naučnih instituta i s tim u vezi pitao da li postoji plan realizovanja namenskih kredita kojim bi se oni finansirali.

Aleksandar Belić, državni sekretar, složio se da postoji problem finansiranja naučnih instituta i dodao da to pitanje, nakon detaljne analize svrhe postojanja svakog instituta, mora na strateški način rešiti kako ti isti insituti i zaposleni u njima ne bi ostali bez posla.

Nebojša Petrović, je u svom izlaganju istakao da Ministarstvo prosvete, nauke i tehnološkog razvoja treba da ima podršku svih političkih stranaka. Prema njegovom mišljenju, bilo bi dobro da Ministarstvo izađe u javnost sa jednim dokumentom u kom bi se navelo do koje mere je moguće sprovođenje reformi i u kom obimu s obzirom na sredstva koja su na raspolaganju.

Mileta Poskurica je izneo niz problema koji trenutno postoje u oblasti obrazovanja, kao što su: hiperprodukcija doktorskih zvanja; velika autonomija dekana i njihovo upravljanje fakultetima; rad jednog profesora na više fakulteta bez jasne evidencije; rad na projektima i drugo. Na kraju, rekao je da se iz Informacije o radu Ministarstva vidi da je ono opredeljeno da se stvari unaprede i da se situacija u oblasti obrazovanja popravi.

Ljubiša Stojmirović je ukazao da je Odbor za obrazovanje, nauku, tehnološki razvoj i informatičko društvo važan odbor i da zbog toga smatra da je obaveza članova Odbora, bez obzira da li pripadaju vladajućoj ili opozicionoj stranci, da kritikuju sve za šta misle da nije dobro. Preneo je neke od molbi učesnika u procesu obrazovanja - osoblja iz osnovnih i srednjih škola, da se maksimalno smanje administrativne procedure koje dugo traju i usporavaju ceo proces, kao i da se formira školska uprava u Pančevu.

Riza Halimi je podsetio na problem koji postoji na teritoriji opština Preševa, Bujanovca i Medveđe, a ogleda se u tome da neki univerziteti rade iako ne ispunjavaju potrebne uslove, zbog čega ispaštaju studenti i roditelji. Dalje, osvrnuo se na neuređeno stanje u školama na teritoriji navedenih opština koje se odnosi na loš kvalitet nastave na jeziku nacionalnih manjina (albanski jezik), izbor privremenih direktora i školskih odbora i nedobijanje jubilarnih nagrada. Za ovakvo stanje je, po njemu, odgovorna inspekcija Ministarstva koja nije adekvatno reagovala. Zamolio je da se ovi problemi što pre reše.

Ministar Srđan Verbić je rekao da ministarstvo, nažalost nema kapaciteta da u ovom trenutku reši sve navedene probleme, ali da on želi da poseti teritoriju opština Preševo, Bujanovac i Medveđu i da u neposrednom razgovoru sa nastavnicima i đacima dogovori rešavanje njihovih problema.

Milena Bićanin je izrazila uverenje da će Odbor i Ministarstvo postati dobri saradnici i zbog toga apelovala na unapređenje saradnje. Skrenula je pažnju na pitanje ocenjivanja đaka u školama od strane nastavnika, koje po njenim informacijama zna ponekad da bude zloupotrebljeno, a što se loše odražava na ličnost učenika.

Zoran Jozić je postavio pitanje, do kada je rok za reviziju Strategije razvoja obrazovanja i vaspitanja i Akcionog plana za njeno sprovođenje; do kad će se primenjivati; ko radi na njoj i da li je u planu da se u taj proces uključi baza (nastavnici, profesori, đaci). Naveo je probleme koji postoje u školama: teške torbe; veliki broj časova; neispunjenje svih obaveznih uslova za izbor direktora (licenca); previše administracije; školovanje za zvanja u kojima ne postoje radna mesta, inkluzija i drugo.

Srđan Verbić, ministar prosvete, nauke i tehnološkog razvoja, je rekao da se radi na reviziji Akcionog plana za sprovođenje Strategije razvoja i obrazovanja, a ne na reviziji Strategije, koja će ostati na snazi do 2018. godine, kao i da ministarstvo ima rešenja za spomenute probleme za koje se nada će biti rešeni do 1. septembra 2014. godine.

Druga tačka dnevnog reda – **Razmatranje Predloga zakona o potvrđivanju Sporazuma između Vlade Republike Srbije i Evropske unije o učšću Republike Srbije u programu Evropske unije Horizont 2020-Okvirnom programu za istraživanje i inovacije (2014-2020)**

Ispred Vlade Republike Srbije,Predlog zakona o potvrđivanju Sporazuma između Vlade Republike Srbije i Evropske unije o učšću Republike Srbije u programu Evropske unije Horizont 2020-Okvirnom programu za istraživanje i inovacije (2014-2020) obrazložio je Viktor Nedović, pomoćnik ministra u Ministarstvu prosvete, nauke i tehnološkog razvoja.

**Odbor je nakon glasanja odlučio da predloži Narodnoj skupštini da prihvati** Predloga zakona o potvrđivanju Sporazuma između Vlade Republike Srbije i Evropske unije o učšću Republike Srbije u programu Evropske unije Horizont 2020-Okvirnom programu za istraživanje i inovacije (2014-2020) (10 glasova “za”, “protiv” nije bilo, “uzdržanih” nije bilo, ukupno 10).

Treća tačka dnevnog reda - **Donošenje odluke o organizovanju javnog slušanja na temu: „Razmatranje Nacrta zakona o izmenama i dopunama Zakona o visokom obrazovanju“**

Nakon kraće diskusije i određenih sugestija u vezi sa Nacrtom Agende, **Odbor je** doneoOdluku da se četvrtak 24. jula 2014. godine (biće potvrđeno) ili u drugom terminom koji će biti usklađen sa dinamikom predlaganja Predloga zakona o izmenama i dopunama Zakona o visokom obrazovanju (o čemu će svi učesnici biti obavešteni) održi Javno slušanje na temu: „Razmatranje Nacrta zakona o izmenama i dopunama Zakona o visokom obrazovanju“ (10 glasova “za”, “protiv” nije bilo, “uzdržanih” nije bilo, “nije glasalo” 2, ukupno 12).

Sednica je završena u 13,40 časova.

SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dragomir Petković mr Aleksandra Jerkov